Baaise ma van twee presteer in motorbedryf | News24
LAST UPDATED: 2018-01-18, 09:10
Baaise ma van twee presteer in motorbedryf
Sue-Ann Lewack (39), ma van twee, het 'n uitsonderlike prestasie behaal deur as eerste vroulike kalibreerder in Afrika by GMSA te kwalifiseer. Foto: GMSA
HIER in die Baai het Sue-Ann Lewack (39) omtrent "motorgeskiedenis" gemaak toe sy haar in 'n rekordtyd as kalibreerder by General Motors (GMSA) bekwaam het.
Lewack, wat haar opleiding in die kortste toelaatbare tyd (sewe maande) voltooi het, is ook die eerste vrou in Afrika-wat dié prestasie behaal het in die motorvervaardigingsbedryf, wat hoofsaaklik deur mans oorheers word.
Die sertifikaatopleiding duur normaalweg 18 maande. Akkurate kalibrering (kortweg is dit een van die belangrikste prosesse om die noukeurigheid van toerusting te meet) in die motorvervaardigingsbedryf is van kardinale belang en Lewack, 'n ma van twee, hoop dat sy nou ook die droom in ander vroue aangewakker het om ook 'n kalibreerder te word.
Tog is dit nie 'n maklike pad om tot by kwalifikasie te stap nie.
Eers moes sy GMSA se opleidingshandleiding van voor tot agter bestudeer, die maatskappy se internasionale verkrygingsprosedures onder die knie kry, en maande op 'n slag skouer aan skouer met plaaslike en oorsese kollegas werk vir kennisoordrag.
Daarna moes sy haar nuutgevonde kennis aanwend deur onder meer met gemotiveerde voorstelle vir nuwe prosesse en besparings­inisiatiewe vorendag te kom.
Verder moes Lawack ook GM se Struandale-aanleg assesseer en toe was dit weer vort na Korea en China, waar sy weer skouer aan skouer met 'n internasionaal gekwalifiseerde kalibreerder moes werk.
Hierna het die senutergende opdrag gekom: Doen nou sélf kalibreringswerk in 'n aanleg en doen dan verslag aan die raad van direkteurs, maar bied ook oplossings vir die probleme wat jy geïdentifiseer het.
Lawack het ál die toetse geslaag.
Lawack is beskeie oor haar prestasie: "Ek was baie senuweeagtig toe ek op my eie moes werk, maar ek het vooraf goeie navorsing gedoen en toegepas wat ek geleer het."
Keith Prinsloo, bedryfskoördineerder vir GM in Afrika, bars van trots.
"Sy het na die ongelooflike uitgereik en dit vermag.
"Ek voel nou soos die afrigter van 'n atleet wat 'n goue medalje op die Olimpiese Spele losgehardloop het." – MEDEWERKER